馬克·馬昆斯

馬克·馬昆斯'''係西班牙世界摩托車錦標賽賽車手，直至2021年已經攞到全部級別嘅八座世界冠軍。

馬昆斯1993年2月17號響西班牙加泰隆尼亞出世，老豆自細就栽培佢做一位賽車手。2008年第一次上場比賽，2010年攞到125c.c.級別世界冠軍，兩年後攞到Moto2級別世界冠軍，2013年升格做MotoGP選手，並且以新人嘅姿態攞到摩托車界最高榮耀ーMotoGP世界冠軍，成為GP史上最後生嘅世界冠軍，亦係第三位攞到呢個銜頭嘅西班牙人。響2014年開始佢即刻十個站連勝，響第15站茂木賽道入面獲得第二名仲提前鎖定MotoGP世界冠軍。跟住佢響2015年至2019年都衛冕世界冠軍，直至2020年響第一站右臂受傷被迫退出，直至2021年先復出，錯過咗當年所有嘅比賽。2021年復出後成績尚算唔錯，但因傷錯過頭兩站，最終排名第7。佢到依家贏過59場。

馬昆斯成日畀人認為係MotoGP最偉大嘅賽車手之一，響鄉下塞爾韋拉仲畀人起花名「el tro de Cervera」，同米高·海爾伍德、菲爾·瑞德、華倫天奴·羅斯成為摩托車賽車界最受矚目嘅新人之一。由於佢非常誇張嘅過彎技術，所以佢都出過唔少意外，就好似2022年響印尼站熱身嗰陣炒車，結果隻眼一度睇到重影。

佢自2013年以嚟就一直隸屬本田車隊。細佬阿歷士·馬昆斯亦係一位摩托車賽車手，係2019年Moto2嘅世界冠軍。香港有部份傳媒為咗區分兩兄弟，所以叫馬克做「M馬昆斯」，阿歷士做「A馬昆斯」。

攷

西班牙運動員
加泰隆尼亞人
類:賽車手